《次韵和酬真长对雪之作》
宋代·黄庶

西湖主人久未至，雪云我为开吟天。
偷闲把酒罗脍鲤，鱼冻难吟烦鸣舷。
旋求野果向山市，僮仆觅路占平川。
恍然白玉为饮国，寒威醉思相翩翾。
顾盼万景来笔端，濡染欲写毫已坚。
初疑万国会盟散，断珪破璧盈枯田。
禽巢一一鹤上下，冰殿扫洒迎群仙。
又疑水官爱雪柳，故把众庶为飞绵。
我思江淮有流民，往往匍匐僵道边。
朱门意气与寒竞，上马酒面红欲燃。
天将景与富贵买，不知一费几万钱。
诗家把笔争造化，对此自恨才悭偏。
徘徊嗅嚼醉还醒，来往但见鞋屦穿。
归来庭树玉花落，稚子狂走毕华颠。
拥炉搔首有余意，喜与麰麦为丰年。
夜阑更欲和月看，坐久讽诵琼瑶篇。
调高白雪古难和，思短强被诗魔牵。
卒章我欲涕泪下，连茹固已知君贤。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。